ഇതൊരു പ്രഭാഷണമല്ല.

എണ്‍പതുകളുടെ ആദ്യപാദത്തില്‍, പഠനത്തിനോടൊപ്പം തന്റെ ചുറ്റുപാടുകളെയും നോക്കിക്കാണാന്‍ ഒരു ചെറുപ്പക്കാരന് പ്രചോദനം നല്‍കിയ രണ്ടു പുസ്തകങ്ങളുടെ പുനര്‍വായന മാത്രമാണിത്.

ഏതാണ്ട് മുപ്പത്തിയഞ്ചു വര്‍ഷങ്ങള്‍ക്കു മുമ്പ് വായിച്ച പുസ്തകങ്ങള്‍. അവയെഴുതിയവര്‍ ആരെന്നറിയാതെ ഗ്രാമഗ്രാമാന്തരങ്ങളില്‍ സഞ്ചിയില്‍ പേറിയ പുസ്തകങ്ങള്‍ വീടുകളില്‍ വിറ്റ് (പ്രചരിപ്പിച്ച് എന്നത് ശരിയായ പദം!), ചെറു കൂട്ടായ്മകളില്‍ ക്ലാസ്സെടുത്തു നടന്ന കാലം. കേരളത്തിലെ സമ്പത്തിനെക്കുറിച്ച് നടത്തിയ 30000 ക്ലാസ്സുകളില്‍ അതും കണക്കാക്കപ്പെട്ടിട്ടുണ്ടാകാം.

രണ്ടു പുസ്തകങ്ങള്‍ - കേരളത്തിന്റെ സമ്പത്ത്, കേരളത്തിലെ കൃഷി, കേരള വിജ്ഞാന ചരിത്രത്തിലെ സുപ്രധാനമായ കൃതികള്‍! രണ്ടു പുസ്തകങ്ങളുടേയും ഗ്രന്ഥകര്‍ത്താക്കളിലൊരാളായ വ്യക്തിയെ എത്രയോ കാലത്തിനുശേഷം 1996 ല്‍ സംസ്ഥാന ആസൂത്രണ ബോര്‍ഡില്‍ വച്ചു പരിചയപ്പെട്ടു. ആ ചിരിയും എടോ എന്ന വിളിയും. നീണ്ട അഞ്ചു വര്‍ഷങ്ങള്‍! അഭിപ്രായങ്ങള്‍ ഒരു ചെറുപുഞ്ചിരിയോടെ വെട്ടിത്തുറന്നു പറയുന്നതില്‍ പ്രത്യേകമായ ചാതുര്യം. അഭിപ്രായങ്ങള്‍ക്ക് ഇന്നും പ്രസക്തി! അതായിരുന്നു ഡോ. ശ്യാമസുന്ദരന്‍ നായര്‍.

**തദ്ദേശസ്വയംഭരണ സ്ഥാപനങ്ങളും സ്ത്രീകളും കാര്‍ഷിക കേരളത്തിന്റെ ഭാവിയും**

ഡോ. ജോയ് ഇളമണ്‍

ഡയറക്ടര്‍, കില

കേരളത്തിലെ കാര്‍ഷികമേഖല ഗുരുതരമായ വളര്‍ച്ചാ മുരടിപ്പിന് സാക്ഷ്യം വഹിക്കുവാന്‍ തുടങ്ങിയിട്ട് വര്‍ഷങ്ങള്‍ ഏറെയായി. ഡയറക്ടറേറ്റ് ഓഫ് ഇക്കണോമിക്സ് ആന്‍റ് സ്റ്റാറ്റിസ്റ്റിക്സിന്റെ കണക്കു പ്രകാരം 2012-13 ല്‍ 1.43 ശതമാനമായിരുന്ന വളര്‍ച്ചാ നിരക്ക് പിന്‍വര്‍ഷങ്ങളില്‍ -6.3 (2013-14), -1.09 (2014-15), -2.9 (2015-16) എന്നിങ്ങനെ താഴേക്കു നീങ്ങി. മഴയുടെയും മഴക്കാലങ്ങളുടെയും അനിശ്ചിതാവസ്ഥയും കമ്പോളത്തിലെ കയറ്റിയിറക്കങ്ങളും അനുകൂലമല്ലാത്ത വില നിലവാരവുമൊക്കെ ഉയര്‍ത്തുന്ന ഭീഷണിക്കുമപ്പുറമാണ് കാലാവസ്ഥാ വ്യതിയാനവുമുളവാക്കുന്നത്.

പ്രാദേശികതലത്തില്‍ കാരണങ്ങളന്വേഷിച്ചാല്‍ ഇതിലുമധികം അഭിപ്രായങ്ങളുണ്ടാവും. പല കാരണങ്ങള്‍ കൊണ്ടും മറ്റു മേഖലകള്‍ തേടിപ്പോയ കര്‍ഷകര്‍, കാര്‍ഷികവൃത്തിയിലേക്ക് വരാന്‍ മടിക്കുന്ന അഭ്യസ്ഥവിദ്യര്‍, കാര്‍ഷകത്തൊഴിലാളികളുടെ അഭാവം തുടങ്ങിയത് അവയില്‍ ചിലതു മാത്രം.

1976 ല്‍ “കേരളത്തിന്‍റെ സമ്പത്ത്” എന്ന ചരിത്ര പ്രസിദ്ധമായ പുസ്തകത്തില്‍ ഡോ. ശ്യാമസുന്ദരന്‍ നായരും ഡോ. എം.പി. പരമേശ്വരനും ഇങ്ങനെ എഴതി : "നമ്മുടെ കൃഷിഭൂമിയില്‍ ഇപ്പോള്‍തന്നെ താങ്ങാന്‍ വയ്യാത്തതിലധികം തൊഴിലാളികളുണ്ട്. അവരുടെ എണ്ണമോ തൊഴില്‍ ദിവസങ്ങളുടെ എണ്ണമോ വര്‍ദ്ധിപ്പിക്കുക സാമ്പത്തിക നിയമങ്ങള്‍ക്ക് നിരക്കുന്നതല്ല. അതേസമയം നമ്മുടെ കൃഷിഭൂമിക്ക് ഇപ്പോഴുള്ളതിന്റെ ഇരട്ടിയോ മൂന്നു മടങ്ങോ അദ്ധ്വാനത്തെക്കൂടി ഉള്‍ക്കൊള്ളാനുള്ള കഴിവുണ്ട്". ഇതിനര്‍ത്ഥമെന്തെന്ന ചോദ്യത്തിനുള്ള മറുപടിക്കുമുമ്പ് മറ്റു ചില കാര്യങ്ങളിലേക്ക് കടക്കാം.

73-ാം ഭരണഘടനാഭേദഗതിയും തുടര്‍ന്നുള്ള കേരള പഞ്ചായത്ത് രാജ് നിയമവും കേരളത്തിലെ പ്രാദേശിക ഭരണരംഗത്ത് മാറ്റങ്ങള്‍ സൃഷ്ടിച്ചു. തുടര്‍ന്ന് ആരംഭിച്ച ജനകീയാസൂത്രണ പ്രസ്ഥാനം വികസനരംഗത്ത് വ്യത്യസ്ഥമായ കുതിപ്പിന് അടിത്തറയിട്ടു. കൃഷി, മണ്ണു സംരക്ഷണം, മൃഗസംരക്ഷണം, ക്ഷീരവികസനം, മത്സ്യബന്ധനം തുടങ്ങിയ വിഷയങ്ങളെല്ലാം ഗ്രാമപഞ്ചായത്തിന്റെ ചുമതലയിലായി എന്നു മാത്രമല്ല പങ്കാളിത്ത പദ്ധതി രൂപീകരണ-നിര്‍വ്വഹണ പ്രവര്‍ത്തനങ്ങളിലൂടെ ഈ മേഖലകളിലെല്ലാം പ്രാദേശികമായി ഇടപെടാനുള്ള അവസരവുമൊരുങ്ങി.

ജനകീയാസൂത്രണ പ്രസ്ഥാനത്തിന്റെ ആരംഭകാലത്ത് കാര്‍ഷികമേഖലയില്‍ കാര്യമായ ചലനങ്ങള്‍ സൃഷ്ടിക്കുവാന്‍ തദ്ദേശഭരണ സ്ഥാപനങ്ങള്‍ക്ക് കഴിഞ്ഞു എന്നു പറയാനാകില്ല. മുരടിച്ചോ തകര്‍ന്നുകൊണ്ടോയിരിക്കുന്ന കാര്‍ഷികരംഗം, ആഗോള കമ്പോള വ്യവസ്ഥ ഉയര്‍ത്തുന്ന ഭീഷണികള്‍, തദ്ദേശഭരണ സ്ഥാപനങ്ങള്‍ക്കിടപെടാനുള്ള സാധ്യതകളെക്കുറിച്ചുള്ള അജ്ഞത, സാങ്കേതിക വൈദഗ്ധ്യത്തിലെ അഭാവം തുടങ്ങി പ്രാദേശികാസൂത്രണത്തില്‍ തന്നെ തുടക്കക്കാര്‍ എന്നതടക്കമുള്ള ഒട്ടേറെ കാരണങ്ങള്‍ ചൂണ്ടിക്കാട്ടാനാവും. അതതു പ്രദേശത്തെ പ്രശ്നങ്ങളും സാധ്യതകളും കണ്ടെത്തി പരിപാടികള്‍ ആസൂത്രണം ചെയ്യാനുള്ള നൈപുണ്യമില്ലായ്മ കൊണ്ടെത്തിച്ചത് പലപ്പോഴും വാര്‍പ്പ് മാതൃകയിലേക്കാണ്. അതിനാല്‍ തന്നെ ഫലവുമുണ്ടായില്ല. എന്നാല്‍, പില്‍ക്കാലത്തെ അനുഭവങ്ങള്‍ വ്യത്യസ്ഥമാണ്. ആലപ്പുഴയിലെ കഞ്ഞിക്കുഴിയും കോഴിക്കൊട്ടെ പേരാമ്പ്ര ബ്ലോക്ക് പഞ്ചായത്തിലെ സുഭിക്ഷ പദ്ധതിയുമെല്ലാം മറ്റു തദ്ദേശഭരണ സ്ഥാപനങ്ങള്‍ക്ക് പ്രചോദനമായി.

കേരളത്തിന്‍റെ സമ്പത്ത് എന്ന പുസ്തകത്തില്‍ ഡോ. ശ്യാമസുന്ദരന്‍ നായരും ഡോ. എം.പി. പരമേശ്വരനും കാര്‍ഷിക പുരോഗതിക്കുള്ള തന്ത്രത്തെ ക്രോഡീകരിച്ചുകൊണ്ട് ഇങ്ങനെ എഴുതി :

“................... കൃഷിയിടങ്ങളെ സഹകരണാടിസ്ഥാനത്തില്‍ ഭൗതികമായി സംയോജിപ്പിച്ച് ഏകീകൃതവും പൂര്‍ണ്ണമായി നിയന്ത്രിതവുമായ രീതിയില്‍ കൃഷി നടത്തുക. ജലസേചനം, വളം, കീടനാശിനികള്‍ മുതലായവ ലഭിക്കുമെന്ന് ഉറപ്പുവരുത്തുക. ആവശ്യമായ വായ്പകള്‍ ലഭ്യമാക്കുക. കാര്‍ഷികോല്‍പ്പന്നങ്ങളുടെ ‘വിപണന സൗകര്യം' മെച്ചപ്പെടുത്തി, വ്യവസായ മേഖലയുമായുള്ള മത്സരത്തില്‍ കൃഷിക്കാരനുളള ദൗര്‍ബല്യം പരിഹരിക്കുക.

തദ്ദേശഭരണ സ്ഥാപനങ്ങള്‍ ഏറ്റെടുത്തു നടത്തിയ പരിപാടികളെല്ലാം ഏതാണ്ട് ഈ ദിശയിലായിരുന്നില്ലേ?

മുമ്പ് ഞാന്‍ സൂചിപ്പിച്ചതുപോലെ കര്‍ഷകരില്ല, കര്‍ഷകത്തൊഴിലാളിയില്ല, അഭ്യസ്ഥവിദ്യര്‍ കൃഷിയില്‍ തല്പരരല്ല എന്നതൊക്കെ കാര്‍ഷികരംഗത്തെ മുരടിപ്പിന് കാരണമാണ്. എന്നാല്‍, തദ്ദേശഭരണ സ്ഥാപനങ്ങളുടെ നേതൃത്വത്തില്‍ നടപ്പാക്കിയ ചില പരിപാടികളെങ്കിലും ഇതിന് ബദലായി മാറി എന്നു കാണാം. നിരവധി ഗ്രാമപഞ്ചായത്തുകളില്‍ ആരംഭിച്ച കാര്‍ഷിക കര്‍മ്മസേന പരിശോധിക്കുക. വെറും കൂലിക്കാരായ കര്‍ഷകത്തൊഴിലാളിയില്‍ നിന്നും ‘കാര്‍ഷിക കര്‍മ്മസേന’യായി മാറിയപ്പോഴുള്ള വ്യത്യാസം ശ്രദ്ധിക്കുക. യൂണിഫോമണിഞ്ഞ കാര്‍ഷിക കര്‍മ്മസേനാ അംഗങ്ങളായി അഭ്യസ്ഥവിദ്യരായ സ്ത്രീയും-പുരുഷനും (പ്രത്യേകിച്ചും ചെറുപ്പക്കാര്‍) രംഗത്തെത്തി. വിവിധ കാര്‍ഷിക യന്ത്രങ്ങളെ ചലിപ്പിക്കാന്‍ പുരുഷനൊപ്പം സ്ത്രീയുമെത്തി. ചേറിലും വരമ്പിലും പകലന്തിയോളം പണിയെടുക്കാന്‍ ഒരു പ്രത്യേക ജാതിവിഭാഗത്തെ മാത്രം നിയോഗിച്ചിരുന്ന കാലത്തില്‍ നിന്നും എല്ലാ വിഭാഗങ്ങളും കാര്‍ഷിക കര്‍മ്മസേനയുടെ കുപ്പായമണിഞ്ഞുതുടങ്ങി.

1978 ല്‍ ഡോ. ശ്യാമസുന്ദരന്‍ നായരും ഡോ. കെ.പി. കണ്ണനും കൂടി തയ്യാറാക്കിയ 'കേരളത്തിലെ കൃഷി' എന്ന പുസ്തകത്തില്‍ ഇങ്ങനെ എഴുതിയിരുന്നു : “കൃഷി ഒരു പഴഞ്ചന്‍ ഏര്‍പ്പാടാണ് എന്ന ധാരണ ഇവിടെ വളരെക്കാലം നിലനിന്നിരുന്നു. വ്യവസായ-വാണിജ്യ മേഖലകളിലെപ്പോലെ ശാസ്ത്രീയ വിജ്ഞാനവും വൈദഗ്ധ്യവും കൃഷിയില്‍ പ്രയോഗിക്കപ്പെട്ടിട്ടില്ല ............. എന്നാല്‍, കൃഷിയുടെ സാമ്പത്തികവും സാമൂഹികവുമായ പശ്ചാത്തലം പാടേ മാറുമ്പോള്‍ ഈ അവസ്ഥ മാറും, മാറണം. അതോടൊപ്പം, യഥാര്‍ത്ഥ കൃഷിക്കാരന്റെ അനുഭവങ്ങളും ആധുനിക ശാസ്ത്രത്തിന്റെ അറിവുകളും സമന്വയിക്കപ്പെടുമ്പോള്‍, കൃഷി നിത്യനൂതനമായ ഔന്നിത്യങ്ങളിലേക്ക് നീങ്ങിത്തുടങ്ങും."

മുമ്പു ഞാന്‍ സൂചിപ്പിച്ച കാര്‍ഷിക കര്‍മ്മസേന ഈ സ്വപനത്തിലേക്കുള്ള പാതയിലല്ലേ? ചെറുപ്പക്കാര്‍ കൃഷിയിലേക്ക് കടന്നുവരുന്നു, ശാസ്ത്രീയ വിജ്ഞാനവും വൈദഗ്ധ്യവും പ്രയോഗിക്കപ്പെടുന്നു, സാമ്പത്തികമായി കൃഷി പ്രയോജനകരമാണെന്ന വിശ്വാസം ഉടലെടുക്കുന്നു, സാമൂഹികമായ പശ്ചാത്തലം മാറുന്നു ............ ഇതല്ലേ സംഭവിച്ചത്, സംഭവിച്ചുകൊണ്ടിരിക്കുന്നത്? തദ്ദേശഭരണ സ്ഥാപനങ്ങളുടെ നേതൃത്വത്തില്‍ വളര്‍ത്തിയെടുത്ത പശ്ചാത്തലവും കൂട്ടായ്മയും കൃഷി വകുപ്പിന്റെയടക്കമുള്ള വിവിധ വകുപ്പുകളുടെ സംയോജനവും താഴെത്തട്ടില്‍ ഉറപ്പുവരുത്തുവാന്‍ കാര്‍ഷികരംഗത്തുണ്ടാകുന്ന ഉണര്‍വ് ശ്രദ്ധേയമാണ്.

ഇതെല്ലാം അറിയാന്‍ തൃശൂര്‍ക്കാര്‍ വേറെയെവിടെയും പോകേണ്ടതില്ല. വടക്കാഞ്ചേരിയിലെ കാര്‍ഷികരംഗത്തെ പ്രവര്‍ത്തനങ്ങള്‍ ഇന്ത്യക്കൊട്ടാകെ മാതൃകയായി മാറിക്കഴിഞ്ഞു.

കുറച്ചു മുമ്പ് ഞാന്‍ പറഞ്ഞുനിര്‍ത്തിയ ഒരു കാര്യമുണ്ട് - ഡോ. ശ്യാമസുന്ദരന്‍ നായര്‍ ചേര്‍ന്ന് എഴുതിയ 'കേരളത്തിന്റെ സമ്പത്ത്' എന്ന പുസ്തകത്തില്‍ പ്രതിപാദിച്ചത് നമ്മുടെ കൃഷിയിടങ്ങള്‍ക്ക് കൂടുതല്‍ അധ്വാനത്തെ ഉള്‍ക്കൊള്ളാനുള്ള കഴിവുണ്ട്. എന്നാല്‍, അതിനു മുമ്പെഴുതി നമ്മുടെ കൃഷിയിടങ്ങളില്‍ ഇപ്പോള്‍ തന്നെ താങ്ങാന്‍ വയ്യാത്തതിലധികം തൊഴിലാളികളുണ്ട്! പരസ്പരവിരുദ്ധമാണോ ഈ വാദങ്ങള്‍? “കൂടുതല്‍ അധ്വാനമെന്നാല്‍ യന്ത്രങ്ങളുടെ അധ്വാനം എന്നര്‍ത്ഥമില്ല. കൂടുതല്‍ അധ്വാനം വേണം, എന്നാല്‍ കൂലിത്തൊഴിലാളി വേണ്ടതാനും." അതിനര്‍ത്ഥം കൂടുതല്‍ പേരെ കര്‍ഷകരാക്കി മാറ്റുക, കര്‍ഷകത്തൊഴിലാളികളെ കര്‍ഷകരാക്കി മാറ്റുക. തരിശായി മാറിയ പല കൃഷിയിടങ്ങളും കൃഷിയോഗ്യമാക്കി കൃഷിചെയ്ത് ഉത്പാദനം വര്‍ദ്ധിപ്പിക്കുകയും ആദായമുണ്ടാക്കുകയും ചെയ്യുന്ന കാര്‍ഷിക കര്‍മ്മസേനകളിലൂടെ ഒരു നിശ്ശബ്ദ വിപ്ലവത്തിന്റെ കാഹളം മുഴങ്ങുന്നില്ലേ? ഇത്തരം മാറ്റങ്ങളുടെ സാധ്യത പ്രാദേശികതലങ്ങളില്‍ മാത്രമേയുണ്ടാകൂ. ആ സാധ്യത കണ്ടെത്തി പ്രവര്‍ത്തിക്കാനായതാണ് അത്തരം തദ്ദേശഭരണ സ്ഥാപനങ്ങളുടെ നേട്ടം. (ഇതൊരു ശാശ്വത മാര്‍ഗ്ഗമാണെന്ന് ഞാന്‍ കരുതുന്നില്ല. ഉടമസ്ഥാവകാശങ്ങളില്‍ ഇനിയുമുണ്ടാകേണ്ട മാറ്റങ്ങള്‍ അവശേഷിക്കുന്നയിടങ്ങള്‍ ശ്രദ്ധിക്കണം).

കാര്‍ഷിക കര്‍മ്മസേനയെക്കുറിച്ചു സൂചിപ്പിച്ചപ്പോള്‍ ഒരു കാര്യം ഞാന്‍ വ്യക്തമാക്കിയിരുന്നു – “അഭ്യസ്ഥവിദ്യരായ സ്ത്രീയും പുരുഷനും രംഗത്തെത്തി. വിവിധ കാര്‍ഷിക യന്ത്രങ്ങളെ ചലിപ്പിക്കുവാന്‍ പുരുഷനൊപ്പം സ്ത്രീയുമെത്തി". മുന്‍കാലങ്ങളില്‍ കാര്‍ഷിവൃത്തിയില്‍ സ്ത്രീക്കെതിരെയുള്ള വിവേചനം വളരെ പ്രകടമായിരുന്നു. എന്നാല്‍, കാര്യങ്ങള്‍ ഏറെ മാറിയിരിക്കുന്നു. കുടുംബശ്രീയുടെ ആവിര്‍ഭാവവും കാര്‍ഷികരംഗത്തേക്കുള്ള അവരുടെ ആഗമനവും സ്ത്രീശാക്തീകരണമെന്നതുപോലെ കേരളത്തിലെ കാര്‍ഷികമേഖലയിലും മാറ്റങ്ങള്‍ വിതച്ചു. കുടുംബത്തിലും സമൂഹത്തിലും ഭക്ഷ്യസുരക്ഷ ഉറപ്പുവരുത്തുവാന്‍ ലക്ഷ്യമിട്ടുള്ള അവരുടെ പ്രവര്‍ത്തനങ്ങള്‍ ശ്ലാഘനീയമാണ്. നെല്ല്, പച്ചക്കറി, പഴം, പൈനാപ്പിള്‍, കിഴങ്ങുവര്‍ഗ്ഗങ്ങള്‍ എന്നിങ്ങനെയുള്ളവ കൃഷി ചെയ്യുന്നതിലാണ് ശ്രദ്ധയേറെയും. 2016 ലെ സാമ്പത്തികാവലോകന റിപ്പോര്‍ട്ടു പ്രകാരം 15078 ഹെക്ടറിലാണവര്‍ നെല്‍കൃഷി ചെയ്തത്. 12555 ഹെക്ടറില്‍ പച്ചക്കറിയും 22476 ഹെക്ടറില്‍ മറ്റുള്ളവയും.

കൃഷിയിറക്കി വിളവെടുക്കല്‍ മാത്രമല്ല കാര്‍ഷികമേഖലയെ ശക്തിപ്പെടുത്തല്‍ കൊണ്ടുദ്ദേശിക്കുന്നത്. ആവശ്യമായ മണ്ണ്-ജലസംരക്ഷണ പ്രവര്‍ത്തനങ്ങളും ഇതിന്റെ ഭാഗമാണ്. ദേശീയ ഗ്രാമീണ തൊഴിലുറപ്പ് പദ്ധതി ഫലപ്രദമായി ഉപയോഗിച്ചാല്‍ ഇക്കാര്യത്തില്‍ ഒട്ടേറെ നേട്ടങ്ങളുണ്ടാക്കാനാവും. കേരളത്തെ സംബന്ധിച്ചിടത്തോളം സ്ത്രീകളാണ് തൊഴിലുറപ്പു പദ്ധതിയുടെ മുഖ്യ പ്രവര്‍ത്തകര്‍ എന്നതുതന്നെയാണ് ഭാവിയിലെ കാര്‍ഷികമേഖലയുടെ വളര്‍ച്ചയില്‍ അവരുടെ പ്രാധാന്യം വര്‍ദ്ധിപ്പിക്കുന്നത്. ശാസ്ത്രീയമായ മണ്ണ്-ജലസംരക്ഷണ പ്രവര്‍ത്തനരീതി അവലംബിച്ച് തൊഴിലുറപ്പ് പദ്ധതിയെ പ്രയോജനപ്പെടുത്തുകയാണ് ഇതിനാവശ്യം. കേവലം ‘തൊഴിലുറപ്പ് തൊഴിലാളി’യെന്നതിലപ്പുറം മണ്ണ്-ജലസംരക്ഷണ നീര്‍ത്തട വികസന വിദഗ്ധരെന്ന നിലയിലേക്കുള്ള അവരുടെ സ്ഥാനക്കയറ്റത്തിലൂടെ മാത്രമേ അതു സാധ്യമാകൂ.

ഇവിടെയാണ് കേരളത്തിലെ കാര്‍ഷികമേഖലയുടെ വളര്‍ച്ചയില്‍ സ്ത്രീകളുടെ പ്രാധാന്യം അരക്കിട്ടുറപ്പിക്കുവാനുതകുന്ന മറ്റൊരു ഇടപെടല്‍ ശ്രദ്ധേയമാകുന്നത് - മഹിളാ കിസാന്‍ സശാക്തീകരണ്‍ പരിയോജന (എം.ഐ.എസ്.പി.). ദേശീയ ഗ്രാമീണ ഉപജീവന ദൗത്യത്തിന്റെ ഭാഗമായി ആരംഭിച്ച സ്ത്രീശാക്തീകരണ നെല്‍കൃഷി വികസന പരിപാടി നിങ്ങള്‍ക്കേവര്‍ക്കും അറിവുള്ളതാണല്ലോ. യന്ത്രവത്കൃത നെല്‍കൃഷി സമ്പ്രദായങ്ങള്‍ സ്ത്രീകളെ പരിശീലിപ്പിച്ച് അവരെ ഉള്‍പ്പെടുത്തി ലേബര്‍ ബാങ്കുകള്‍ രൂപീകരിക്കുകയും കര്‍ഷകര്‍ക്ക് മിതമായ നിരക്കില്‍ സേവനം ലഭ്യമാക്കി തകര്‍ന്നുകൊണ്ടിരിക്കുന്ന നെല്‍കൃഷി പുനരുദ്ധരിക്കുകയുമാണ് ലക്ഷ്യം. തദ്ദേശഭരണ സ്ഥാപനങ്ങള്‍, വിവിധ വകുപ്പുകള്‍, സ്കീമുകള്‍ എന്നിവയുടെയെല്ലാം സംയോജനം സാധ്യമാക്കിയാണ് പ്രവര്‍ത്തനം. ഇതിനു നമ്മള്‍ ദൂരെയെങ്ങും പോകേണ്ട - പാലക്കാടും മലപ്പുറത്തുമെന്നതുപോലെ തൃശൂരിലും ഈ പദ്ധതി ഫലപ്രാപ്തിയിലേക്കു നീങ്ങുന്നു. സ്ത്രീശാക്തീകരണത്തിനൊപ്പം കാര്‍ഷികാഭിവൃദ്ധിയും!

ഇനിയെന്ത് എന്ന ചോദ്യവും പ്രസക്തമാണ്. മറ്റു പല ഇടപെടലുകള്‍ പോലെ ഇവയും മുരടിക്കാനോ മറക്കപ്പെടാനോ സാധ്യതയില്ലേ? നിരന്തരമായി മാറ്റങ്ങളിലൂടെ പുതിയ രീതികള്‍ കണ്ടെത്തി കൂടുതല്‍ മെച്ചപ്പെടുത്തലുകളിലേക്ക് നീങ്ങിയേ മതിയാകൂ. കാര്‍ഷിക സര്‍വ്വകലാശാലയുടെ ഉത്തരവാദിത്തമിവിടെയാണ്.

**ചില സൂചനകള്‍ മാത്രം നല്‍കാം.**

* കാലാവസ്ഥ വ്യതിയാനം കാര്‍ഷികമേഖലയില്‍ ഉയര്‍ത്തുന്ന വെല്ലുവിളികള്‍ - എങ്ങനെ നേരിടാമെന്ന ശാസ്ത്രീയ നടപടികളുമായി തദ്ദേശഭരണ സ്ഥാപനങ്ങളെയും മേല്‍ സൂചിപ്പിച്ച സ്ത്രീ കൂട്ടായ്മകളെയും സഹായിക്കുക.
* കൃഷിയിറക്കുമ്പോള്‍ മുതല്‍ കമ്പോളത്തിലെത്തുമ്പോള്‍ വരെയുള്ള ഓരോ ഘട്ടത്തിലും മെച്ചപ്പെടുത്തലുകളുടെ സാധ്യതകള്‍ അവലോകനം ചെയ്യുകയും നിര്‍ദ്ദേശങ്ങള്‍ നല്‍കുകയും ചെയ്യുക (value chain analysis and development). ഇനി വരാന്‍പോകുന്ന മുരടിപ്പിനെ നേരിടാന്‍ ഇതു തന്നെയാണ് മാര്‍ഗ്ഗം.
* ലേബര്‍ ബാങ്കുകളുടെയും പ്രൊഡ്യൂസര്‍ കമ്പനികളുടെയും നടത്തിപ്പിനാവശ്യമായ നൂതനമായ മാനേജ്മെന്‍റ് സംവിധാനങ്ങള്‍ പരിചയപ്പെടുത്തി പരിശീലിപ്പിക്കുക.
* വിവിധ സ്കീമൂകളെയും പരിപാടികളെയും സംയോജിപ്പിച്ചുള്ള സമഗ്ര കാര്‍ഷിക പദ്ധതി തയ്യാറാക്കുവാന്‍ തദ്ദേശഭരണ സ്ഥാപനങ്ങള്‍ക്കൊപ്പം ചേരുക.
* നവകേരള സൃഷ്ടിക്കായി സംസ്ഥാനമൊരുങ്ങുമ്പോള്‍ സര്‍വ്വകലാശാലയിലെ ക്ലാസ് മുറികളില്‍ നിന്നുമിറങ്ങി പഞ്ചായത്തുകളിലെ കാര്‍ഷിക പ്രവര്‍ത്തനങ്ങളില്‍ പങ്കാളികളായുള്ള ഒരു പഠന സമ്പ്രദായത്തിനു തുടക്കം കുറിക്കുക. നിങ്ങള്‍ക്കാവശ്യമായ എല്ലാ ലബോറട്ടറി പ്രവര്‍ത്തനങ്ങള്‍ക്കുമുള്ള ഇടമുണ്ട് പഞ്ചായത്തുകളിലിന്ന്!
* കുടുംബശ്രീയും എം.കെ.എസ്.പി.യും കാര്‍ഷിക കര്‍മ്മസേനയുമെല്ലാം കാത്തിരിക്കുന്ന ആധുനിക ശാസ്ത്രത്തിന്റെ അറിവുകള്‍ അവര്‍ക്കു പകര്‍ന്നു നല്‍കുക. തമിഴ്നാട്ടിലെ കൃഷ്ണഗിരി തുടങ്ങിയ ജില്ലകളില്‍ തമിഴ്നാട് കാര്‍ഷിക സര്‍വ്വകലാശാല നടത്തിയ ഇടപെടലുകള്‍ പകര്‍ത്താവുന്നതാണ്.

അതു തന്നെയല്ലേ ഡോ. ശ്യാമസുന്ദരന്‍ നായര്‍ സ്വപ്നം കണ്ടത് – ‘യഥാര്‍ത്ഥ കൃഷിക്കാരന്റെ അനുഭവങ്ങളും ആധുനിക ശാസ്ത്രത്തിന്റെ അറിവുകളും സമന്വയിക്കപ്പെടുമ്പോള്‍, കൃഷി നിത്യനൂതനമായ ഔന്നിത്യങ്ങളിലേക്ക് നീങ്ങിത്തുടങ്ങും. ഇത്തരമൊരു സാഹചര്യത്തിലേക്കുള്ള പ്രയാണത്തിനു സഹായകമാകണം’ ഈ അനുസ്മരണ ചടങ്ങും.

…………